山行鄉友遺五言
作者：衛宗武
朝代：宋

paragraphs: 一雨如膏沐，秋山爲我容。
誰云乏神秀，遐想猶岱宗。
絕無喜僅有，疇列茲羣峰。
繚繞若仙城，花但無芙蓉。
幽香含桂菊，積翠浮杉松。
生平嗜林谷，不厭來轍重。
幾躡靈運屐，屢扶張騫筇。
鷺朋與鷗侶，足爲談笑供。
折簡不可招，欠致人中龍。
毫端具造化，物象工陶鎔。
吟思方淵渟，風撓鳴淙淙。
佳章忽在前，撩動此興濃。
君胡倦一出，嘲詠乃不傭。
且勤遠致饋，與客叨飧饔。